b'\n_START_ARTICLE_\nAfdeling Q\n_START_PARAGRAPH_\nAfdeling Q er en krimithrillerserie skrevet af Jussi Adler-Olsen. Afdeling Q er den afdeling p\xc3\xa5 politig\xc3\xa5rden, hvor henlagte sager gen\xc3\xa5bnes. Den er etableret af Marcus Jacobsen, men da han bliver pensioneret refererer den til den nye leder Lars Bj\xc3\xb8rn.  Budgettet bliver nu st\xc3\xa6rkt begr\xc3\xa6nset og afdelingen er placeret i et afsides k\xc3\xa6lderlokale, langt fra den evigt kritiske chefs kontor. Lederen af afdelingen, Carl M\xc3\xb8rck, er en typisk antihelt med rod i privatlivet og en r\xc3\xa6kke traumer i bagagen. Sammen med sin gesk\xc3\xa6ftige, men ogs\xc3\xa5 effektive sekret\xc3\xa6r Rose Knudsen og den noget besynderlige syrer Assad, som blandt andet er ekspert i v\xc3\xa5bentyper, opklarer M\xc3\xb8rck mere eller mindre effektivt de forel\xc3\xb8big otte sager, serien i 2019 har beskrevet. Senere i serien bliver gruppen suppleret med Gordon, som virker kikset, men ogs\xc3\xa5 har en evne til at tolke sporene i en kriminalg\xc3\xa5de.\n_START_SECTION_\nHistorie\n_START_PARAGRAPH_\nLedelsen af kriminalpolitiet er blevet p\xc3\xa5lagt at g\xc3\xb8re noget for im\xc3\xb8dekomme befolkningens krav om retssikkerhed, s\xc3\xa5 det bliver besluttet at oprette en afdeling, som tager sig af henlagte sager. Den f\xc3\xb8rste sag Kvinden i buret handler om en  bortf\xc3\xb8rt politiker Merete Lynggaard, og det lykkes Carl og Assad at finde den formodet afd\xc3\xb8de kvinde i live. I de f\xc3\xb8lgende b\xc3\xb8ger udvides det faste persongalleri med Rose Knudsen, Carl M\xc3\xb8rcks ekshustru, Vigga og hans k\xc3\xa6reste Mona Ibsen, samt Lars Bj\xc3\xb8rn, der afl\xc3\xb8ser Marcus, som g\xc3\xa5r p\xc3\xa5 pension.'